Путинымрэ Трампрэ Хельсинки щызэIуощIэ
Финляндием и къалащхьэ Хельсинки дыгъуасэ щекIуэкIащ Урысей Федерацэмрэ Америкэм и Штат Зэгуэтхэмрэ я президентхэу Путин Владимиррэ Трамп Дональдрэ я зэIущIэ. Ар куэд щIауэ дуней псор зыпэплъа Iуэхугъуэщ.
Путин Владимиррэ Трамп Дональдрэ мыпхуэдэу зыубгъуауэ иджы япэу зэхуэзэу аращ. Нэхъапэм ахэр зэман кIэщIкIэ щызэIущIар дунейпсо зэхуэс зэмылIэужьыгъуэхэращ.
Урысей Федерацэм и Президентыр нэхъ пасэу къэкIуащ зэпсэлъэныгъэхэр щекIуэкIыну Хельсинки и курыкупсэм ит уардэ унэм. Ар иригъэблэгъащ Финляндием и Iэтащхьэ Ниинисте Саули, и щхьэгъусэр дэщIыгъуу. США-м и Президентыр нэхъ иужьыIуэкIэ къэсащ икIи Путинымрэ Трампрэ щхьэхуэ защIри, сыхьэтитIкIэ я закъуэу зэпсэлъащ.
КъэралитIым я лIыщхьэхэр гуапэу зэIущIащ. Трамп къыхигъэщащ Урысей Федерацэмрэ США-мрэ я зэпыщIэныгъэхэр зэи зэрызэпымыуар. И чэзу хъуауэ абы къелъытэ дунейм къыщыхъу Iуэхугъуэхэм папщIэ я Iуэху еплъыкIэхэр зэтрагъэхуэну. КъищынэмыщIауэ, Трамп Путиным къехъуэхъуащ футболымкIэ дунейпсо чемпионатыр ехъулIэныгъэкIэ зэрырагъэкIуэкIам къыхэкIыу.
Хельсинки щекIуэкIа зэIущIэм щытепсэлъыхьащ сату зэдэщIэным, зауэм пыщIа Iуэхугъуэхэм, Китайм, ядернэ политикэм, нэгъуэщI куэдми. США-м и Президентым къыхигъэщащ иужь илъэсхэм къэралитIым я зэхущытыкIэхэр хуабжьу зэIыхьауэ зэрыщытар. Абы щхьэусыгъуэ зыбжанэ иIэщ. Апхуэдэу щыт пэтми, лъэныкъуэхэм къалъытэ зэпыщIэныгъэхэмрэ зэдэлэжьэныгъэмрэ икIэщIыпIэкIэ зэфIэгъэувэжын хуейуэ. Америкэм и Штат Зэгуэтхэмрэ Урысей Федерацэмрэ къищынэмыщIауэ, абы я фейдэ хэлъщ дуней псом.
Кремлым и пресс-IуэхущIапIэм хъыбар зэрызэбгригъэхам тепщIыхьмэ, Трампрэ Путинымрэ тепсэлъыхьащ Украинэм, Сирием, Кореем щыщыIэ щытыкIэ гугъум, терроризмэм зэгъусэу зэребэныну щIыкIэм.
Зэпсэлъэныгъэхэр зэфIэкIа иужькIэ США-мрэ Урысей Федерацэмрэ я президентхэм зэгъусэу пресс-конференц къыхузэрагъэпэщащ. Дунейм и щIыпIэ куэдым къикIа журналистхэр абыхэм щыгъуазэ ящIащ я зэIущIэр зэрекIуэкIамрэ зэрызэгурыIуа Iуэхугъуэхэмрэ.
Хьэтау Ислъам.
